ໃນວັນທີ 3 ມັງກອນ 2017, ທີ່ ສຳນັກງານຄະນະພົວພັນຕ່າງປະເທດ ສູນກາງພັກ, ທ່ານ ນາງ ສູນທອນ ໄຊຍະຈັກ, ຫົວໜ້າຄະນະພົວພັນຕ່າງປະເທດ ສູນກາງພັກ ປະຊາຊົນ ປະຕິວັດລາວ ໄດ້ຕ້ອນຮັບການເຂົ້າຢ້ຽມຂໍ່ານັບຂອງ ທ່ານ ຫງວຽນ ບາ ຮຸ່ງ, ເອກອັກຄະລັດຖະທູດ ວິສາມັນຜູ້ມີອຳນາດເຕັມ ແຫ່ງ ສສ ຫວຽດນາມ ປະຈຳ ສປປ ລາວ ໃນໂອກາດທີ່ມາຮັບໜ້າທີ່ໃໝ່ ຢູ່ ສປປ ລາວ ເຊິ່ງທ່ານທູດແມ່ນເປັນແຂກຜູ້ທຳອິດ ຂອງຄະນະພົວພັນຕ່າງປະເທດສູນກາງພັກ ໃນປີ 2017.
ໃນໂອກາດດັ່ງກ່າວ, ທ່ານນາງ ສູນທອນ ໄຊຍະຈັກ ໄດ້ສະແດງຄວາມຊົມເຊີຍ ແລະ ອວຍພອນ ທ່ານ ຫງວຽນ ບາ ຮຸ່ງ ທີ່ໄດ້ຮັບມອບໝາຍໜ້າທີ່ ເປັນເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສສ ຫວຽດນາມ ປະຈໍາ ສປປ ລາວ ຄົນໃໝ່ ແລະ ສະແດງຄວາມເຊື່ອໝັ້ນວ່າ ທ່ານທູດຄົນໃໝ່ ຈະສືບຕໍ່ໃຫ້ການຮ່ວມມື ແລະ ປະສານສົມທົບກັນຢ່າງແໜ້ນແຟ້ນ ກັບຄະນະພົວພັນຕ່າງປະເທດສູນກາງພັກ ໃນການປະຕິບັດໜ້າທີ່ ເປັນຂົວຕໍ່ປະສານງານ ລະຫວ່າງ ພັກ, ລັດ ລາວ-ຫວຽດນາມ. ເວົ້າລວມ, ເວົ້າສະເພາະ ລະຫວ່າງ ບັນດາອົງການຈັດຕັ້ງຂອງພັກ, ອົງການຈັດຕັ້ງມະຫາຊົນ ຂອງລາວ-ຫວຽດນາມ. ອັນພິເສດ ກໍແມ່ນໃນປີ 2017 ສອງປະເທດຈະໄດ້ປະສານສົມທົບກັນ ຈັດຕັ້ງບັນດາກິດຈະກຳການເຄື່ອນໄຫວ ສະເຫລີມສະຫລອງ ວັນສ້າງຕັ້ງສາຍພົວພັນການທູດ ລາວ-ຫວຽດນາມ ຄົບຮອບ 55 ປີ, ວັນເຊັນສົນທິສັນຍາມິດຕະພາບ ແລະ ການຮ່ວມມື ລາວ-ຫວຽດນາມ ຄົບຮອບ 40 ປີ ໃຫ້ມີບັນຍາກາດຄຶກຄື້ນ, ປະກອບສ່ວນເຂົ້າ ໃນການເສີມຂະຫຍາຍ ສາຍພົວພັນມິດຕະພາບ ອັນເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ-ລັດ ແລະ ປະຊາຊົນສອງຊາດ ລາວ-ຫວຽດນາມ ໃຫ້ນັບມື້ນັບກ້າວເຂົ້າສູ່ລວງເລິກ ແລະ ມີປະສິດທິຜົນສູງຍິ່ງໆຂຶ້ນ.
ພ້ອມດຽວກັນ, ທ່ານ ຫງວຽນ ບາ ຮຸ່ງ ກໍໄດ້ສະແດງຄວາມດີໃຈ ເປັນຢ່າງຍິ່ງ ທີ່ໄດ້ມີໂອກາດເຂົ້າຢ້ຽມຂໍ່ານັບ ທ່ານ ຫົວໜ້າຄະນະພົວພັນຕ່າງປະເທດ ສູນກາງພັກ ໃນໂອກາດທີ່ຕົນມາຮັບໜ້າທີ່ ເປັນເອກອັກຄະລັດຖະທູດວິສາມັນ ຜູ້ມີອຳນາດເຕັມ ແຫ່ງ ສສ ຫວຽດນາມ ປະຈຳ ສປປ ລາວ ຄົນໃໝ່ ແລະ ເນັ້ນໜັກວ່າຕົນເອງ ແລະ ພະນັກງານສະຖານທູດ ຈະເຮັດສຸດຄວາມສາມາດຂອງຕົນ ເພື່ອສືບຕໍ່ປະຕິບັດໜ້າທີ່ວຽກງານ ການຕ່າງປະເທດ ເປັນຂົວຕໍ່ໃນການປະສານສົມທົບ ກັບຄະນະພົວພັນຕ່າງປະເທດສູນກາງພັກ ປະຊາຊົນ ປະຕິວັດລາວ ກໍຄືບັນດາກະຊວງ, ອົງການ ຂັ້ນສູນກາງ ແລະ ທ້ອງຖິ່ນຂອງລາວ ເພື່ອປະກອບສ່ວນເຂົ້າ ໃນການເພີ່ມພູນຄູນສ້າງ ແລະ ເຮັດໃຫ້ສາຍພົວພັນມິດຕະພາບ ອັນເປັນມູນເຊື້ອ, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ໃຫ້ນັບມື້ນັບແຕກດອກອອກຜົນ ຢ່າງບໍ່ຢຸດຢັ້ງ ແລະ ໝັ້ນຄົງຕະຫລອດໄປ.